recursal/SuperWikiNEXT-32B huggingface dataset:
**קריית הרצוג** (או **קריית הרב הרצוג**) היא שכונה בצפון־מזרח העיר בני ברק, מצפון לרחוב ז'בוטינסקי. השכונה נבנתה בשנת 1960 ונקראה על שמו של הרב יצחק אייזיק הלוי הרצוג.

השכונה ממוקמת מצפון לפרדס כץ וגובלת מצד צפון באזור התעשייה של בני ברק ובשכונות עבר הירקון שבצפון תל אביב, ממזרח בכביש 4 (כביש גהה) ופתח תקווה וכן ברמת גן. ויש בה 314 מבנים (בניינים) 

בשנות השמונים הורחבה השכונה, עם הקמת שכונת-הבת "נחלת סירוקה" על ידי ארגון צעירי אגודת ישראל ('צא"י').

תולדות השכונה
-------------

השכונה הוקמה בתחום הכפר הערבי "אבו לבן" על ידי חברת משהב בשיתוף המפלגה הדתית לאומית בארצות הברית ותוכננה על ידי יצחק פרלשטיין לכלול 2,100 יחידות דיור לזוגות צעירים ועולים חדשים. אבן הפינה לשכונה נורתה ב-18 במרץ 1964.

השכונה הוקמה עבור אוכלוסייה דתית לאומית ואף חרדית בחלקיה. בשנים האחרונות חלו תמורות באופי השכונה: האוכלוסייה החילונית הידלדלה, ובד בבד נרשמה הגירה שלילית של האוכלוסייה הדתית לאומית לטובת פתח תקווה, רעננה וגבעת שמואל. במקומם התיישבו בשכונה משפחות וזוגות צעירים מן המגזר החרדי. בשנות התשעים קלטה השכונה עולים חדשים מחבר המדינות.

אתרים בשכונה
------------

אחד מיסודותיה של קריית הרצוג וסמלה המוכר הוא **תל אבו זיתון**, הנקרא גם "הר הבדואים". למרגלות התל הוקם פארק שעשועים לילדי העיר בשם **פארק גבעת הזית**. בתקופת הקמת המדינה התגלה כי הר הבדואים שימש כמחבוא לחיילים בתקופת מלחמה בזמן שלטון הטורקים ואף לפני כן. עד היום ניתן למצוא בחלקו הלא משופץ כניסות לבונקרים תת-קרקעיים. פסגת התל מגודרת. עד לסוף המאה העשרים שכנה למרגלות התל ביצה שגבלה באזור התעשייה של העיר. כיום יובשה הביצה וכמעט אין זכר לקיומה. בסמוך לתל פועלת רכבת משא.

צפונית לקריית הרצוג נמצאות עתודות הקרקע האחרונות של בני ברק ונכון ל-2021 מוקמת שם שכונה חדשה בשם "בני ברק צפון". בנוסף לכך, השכונה קרובה לתחנת גשר אם המושבות של הקו האדום של הרכבת הקלה בגוש דן.

בתי כנסת וקהילות בשכונה
-----------------------

מוסדות תורה וחינוך הפועלים בתחומי השכונה: ישיבת ברכת יוסף; ישיבת נחלת שלמה; ישיבת אור אליצור של הרב מסעוד בן שמעון; וכמו כן הישיבה התיכונית בני עקיבא בני ברק המוכרת יותר בשם "ישיבת קריית הרצוג" על שם השכונה בה היא שוכנת.

בתי הכנסת המרכזיים בשכונה הם "בית הכנסת האשכנזי המרכזי", "היכל שלמה", ושטיבלאך זיו יהודה. מאז שנת 2010, השכונה בעלת צביון חרדי מובהק. הוקמו בשכונה כמה בתי כנסת המאגדים תחתיהם קהילות מגוונות של הציבור החרדי, בעיקר מהמגזר הליטאי והספרדי המתגורר בשכונה.

  

בשכונה אף קיים סניף של תנועת "בני עקיבא". עקב הידלדלות האוכלוסייה הדתית-לאומית בשכונה בעשור האחרון, מספר בני הנוער הפוקדים את הסניף כיום מצומצם מאד.

בנוסף שוכן בשכונה רבי מאיר רוזנבוים, אדמו"ר חסידות פרמישלאן, שחצרו נמצאת ברחוב אברבנאל.

ראו גם
------

* שכונת פרדס כץ

קישורים חיצוניים
----------------

ויקישיתוף מדיה וקבצים בנושא **קריית הרצוג** בוויקישיתוף

הערות שוליים
------------

1. ↑  כיצד אפשר להפעיל מעליות כשרות גם לדתיים בשבת, מעריב, 12 במרץ 1964
2. ↑  טקס יריית אבן הפינה לקרית הרב הרצוג נערך בבני ברק, חרות, 19 במרץ 1964
3. ↑  גיא נרדי, ‏בני-ברק: אופק חדש לעיר הצפופה ביותר בישראל, באתר גלובס, 27 בפברואר 2017
**"קווינטות קרן"** הוא מהלך מוזיקלי נפוץ, בעיקר בסגנון הקלאסי. ניתן למצוא אותו ביצירות אינסטרומנטליות רבות בעיקר בכתיבה לקרנות.

הרכב המהלך ומקורו
-----------------

המהלך הבסיסי מורכב משני קולות הנעים במקביל. הקול העליון מנגן מהלך של שתי סקונדות גדולות בעליה, והקול התחתון, מתחיל בסקסטה קטנה מתחתיו, מנגן טרצה קטנה וקוורטה זכה בעליה. בראייה "אנכית" של הקולות, מתקבל מהלך של סקסטה קטנה, קווינטה זכה, וטרצה גדולה. בסולם רה מז'ור, לדוגמה, מהלך זה יהיה: פה#-רה, לה-מי, רה-פה#. 

קווינטות קרן, כשמן כן הן, נפוצות בעיקר בכתיבה לקרנות בתקופה הקלאסית במוזיקה. כמו כן, הן נפוצות מאוד בכתיבה לסקציית כלי הנשיפה בהרכבים מתקופה זו, יחד עם שני אבובים, ולעיתים עם שני בסונים וחליל. מהלך "קווינטות קרן" יכול להופיע גם בכלים אחרים, ואינו קיים באופן בלעדי בקרנות.

מהלך נפוץ הוא, לכתוב יחד עם קווינטות קרן בקרנות, מהלך של טרצות באבובים שמעליהם, כמו שניתן לראות בדוגמה של הקונצ'רטו השני לחליל מאת מוצארט. 

מוצאו של המהלך הוא בכתיבה טיפוסית לשתי קרנות; הוא מורכב מצלילי הסולם המז'ורי, אשר ניתן היה לנגנם בקרן טבעית. בנוסף לכך, עד לתקופה הרומנטית, בהערכה גסה, הייתה נהוגה הפרדה בין תפקיד של קרן "גבוהה" לקרן "נמוכה", כאשר נגני קרן נמוכה התמחו בנגינת פסאז'ים וקפיצות במנעד הנמוך, ונגני קרן גבוהה בנגינה לירית במנעד הגבוה. לפיכך, הקו הנמוך במהלך קווינטות קרן תואם לנגן קרן נמוכה, והקו הגבוה לתפקיד של קרן גבוהה.

שימושי המהלך
------------

קווינטות קרן הן בעלות משמעות אקוסטית ואומנותית כאחד; המהלך מורכב משני מרווחים קונסוננטיים בלתי מושלמים (הסקסטה והטרצה) כשביניהם קונסוננט זך (קווינטה זכה). בנוסף, המרווחים עצמן הולכים וקטנים ככל שהמהלך עולה, וגדלים כשהוא יורד, מה שמעניק גיוון בתצליל. הרכב המרווחים הזה מצלצל מעודן וטוב במיוחד מכיוון שהוא משלב בתוכו מרווחים קונסוננטים בלתי מושלמים, אך מרכך ו"מגוון" אך המהלך על ידי קווינטה זכה באמצע. המהלך נשמע טוב בייחוד בקרנות, כאשר צלילן הרחב והחם מדגיש את יופיו. 

מבחינה הרמונית, המהלך מתפקד כטוניקה המורחבת בדומיננטה באמצעהּ. הקווינטה הזכה מתפקדת כדומיננטה, גם כאשר לא משלימים את צליל הטרצה שלה.

במרוצת הזמן המהלך הפך להיות מזוהה כל כך עם קרנות, עד שהוא החל להופיע ביצירות לכלים אחרים כחיקוי לאופיה של הקרן, למשל בקטעים בעלי אופי תרועתי. מהלך כזה נמצא, לדוגמה, בקפריצ'ו מס' 9 של ניקולו פגניני לכינור המכונה La chasse (הציד). עם זאת, ביצירות מסוימות, קווינטות קרן מופיעות בתפקידי הקרנות גם בקטעים בעלי אופי לירי.

מלחינים כגון יוזף היידן ומוצרט השתמשו באפקט הזה ברבות מיצירותיהם, כאשר מדי פעם המהלך מקבל משמעות מוטיבית של ממש, כפי שאפשר למצוא בפרק האחרון של הסימפוניה ה-103 של היידן. 

המהלך הפותח את הפינאלה של הסימפוניה ה-103 מאת היידן
אין תמונה חופשיתאין תמונה חופשית
**ליליאן קייסינדורף קייווי** (באנגלית: **Lillian Kasindorf Kavey**;‏ 19 ביולי 1889, ניו יורק – 10 במאי 1986, פורט צ'סטר) הייתה בנקאית ופעילה חברתית אמריקאית ממוצא יהודי, שקידמה נושאים של יהדות קונסרבטיבית בארצות הברית. היא הייתה דמות משמעותית למהגרים שברחו ממזרח אירופה ועזרה לרבים מהם להגיע לארצות הברית.

קרירה עסקית
-----------

קייווי נישאה בשנת 1908 לאברהם ה. קוויץ, סוחר בגדים ומוכר נעליים. הם התגוררו בעיירה פורט צ'סטר במדינת ניו יורק. מספר שנים לאחר נישואיה, פתחה קייווי עסק הנותן שירותי משכון, ובנוסף מספק הלוואות למהגרים האירופאים שעבדו במפעלים באזור פורט צ'סטר. היא גילתה עם הזמן כי מהגרים רבים שומרים מזומנים מתחת למזרן, מתוך אי-אמון בבנקים וכדי להביא את הקרובים שלהם מאירופה. כתוצאה מכך החליטה להפוך את העסק שלה לחברת הלוואות ותיירות, שתקל על הציבור להביא את קרוביהם לארצות הברית. לקוחות השאירו אצלה כסף שצבר ריבית, וכשמספיק כסף נצבר, ארגנה קיווי את הכרטיסים וטיפלה בבירוקרטיה כדי לעלות את קרובי לקוחותיה לארצות הברית. העיסוק שלה בנושא יצר היכרות ומודעות אליה במסדרונות השלטון, דבר אשר עזר לה לפתח את העסק ולהצליח לתת שירות טוב ללקוחותיה.

קייווי הצליחה בעסק שהקימה גם בזכות היכולות השפתיות הגבוהות שלה. היא דיברה עם לקוחותיה שהיו מהגרים (חלקם חדשים וחלקם מספר שנים בארצות הברית), בשפות רוסית, פולנית, גרמנית וצ'כית. כדי לדבר עם לקוחותיה האיטלקיים, שהיו קבוצת הלקוחות הגדולה ביותר שלה, היא לקחה שיעורים פרטיים באיטלקית אצל כומר קתולי איטלקי.

בשנת 1913, היא הייתה האישה הראשונה שקיבלה רישיון לבנקאות בניו יורק. בעלה שראה את הצלחת העסק של אשתו, מכר את העסק שניהל בשנת 1916, והקים יחד איתה בנק פרטי שנשא את שמם של שניהם. בשנת 1940 הצטרפו אליהם שני בניהם. הבנק פעל עד שנת 1955 ולבסוף התמזג עם מוסד פיננסי גדול אחר באזור.

פעילות חברתית
-------------

החל משנות ה-20 פעלה קייווי באתיופיה; ביחד עם הרב ישראל גולדשטיין עזרה למשפחות יהודיות לקנות ציוד חקלאי, ובהמשך עשתה שתדלנות כדי שיהודי אתיופיה יוכלו לעלות לישראל.

במהלך חופשותיה באזורי הים התיכון והים הבלטי, בשנת 1930, היא הצליחה לארגן 125 משפחות של אנשי עסקים יהודים ולסייע להם לעזוב את ארצם ולעבור לארצות הברית. משפחות אלו היו ממצרים, מרוקו, איטליה, פולין וסקנדינביה.

קייווי הקימה ומימנה את שני מרכזים לצעירים בפורט צ'סטר, ופעלה רבות למען נוער וצעירים באזור.

לקריאה נוספת
------------

* Kavey, Lillian Kasendorf. "The Falashas Revisited." Woman’s League Outlook 39 (Fall 1968): 18–19; Shargel, Baila R. and H.L. Drimmer. The Jews of Westchester: A Social History (1994).

הערות שוליים
------------

1. ↑  מידע מאתר הארכיון לנשים יהודיות
2. ↑  מידע מאתר הארכיון לנשים יהודיות

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ליליאן קייסינדורף קייווי"**.
**Shine on Brightly** הוא האלבום השני של להקת הרוק המתקדם, פרוקול הארום. האלבום יצא ב-1968, והוא ביסס את ההצלחה של אלבום הבכורה שנה לפני כן. באלבום ניכרת השפעה המוזיקלית של הרוק המתקדם של הלהקה. אחת מהסיבות היא היצירה האפית, "In Held Twas in I" אשר היה אחד מסוויטות הרוק המתקדם הראשונות אשר יתחילו בשנות ה-70. השם של האפוס הוא ראשי תיבות, שבהן שמים את המילה הראשונה של המילים של כל תנועה לתוכו, כפי שמוצג:

In "Glimpses of Nirvana", part 1
Held "Glimpses of Nirvana", part 2
′Twas "′Twas Teatime at the Circus"
In "In the Autumn of My Madness"
I "Look to Your Soul"

להקת הרוק המתקדם Transatlantic ביצעו גרסת כיסוי ליצירה באלבומם, SMPT:e אך לא ביצעו בו את החלק השני.

בגרסה הבריטית והצפון אמריקנית של האלבום השירים הפותחים את האלבום Quite Rightly So" ושיר הנושא, בעלי גרסאות שונות.

רשימת שירים
-----------

כל השירים נכתבו על ידי גרי ברוקר וקית' רייד למעט רצועה 1 ו-7 שנכתבו על ידי ברוקר, מת'יו פישר ורייד


| צד א' |
| --- |
| מס' | שם | משך |
| 1. | Quite Rightly So | 3:40 |
| 2. | Shine On Brightly | 3:32 |
| 3. | Skip Softly (My Moonbeams) | 3:47 |
| 4. | Wish Me Well | 3:18 |
| 5. | Rambling On | 4:31 |

| צד ב' |
| --- |
| מס' | שם | משך |
| 6. | Magdalene (My Regal Zonophone) | 2:50 |
| 7. | In Held 'Twas in I | 17:31 |

1. ↑  "Glimpses of Nirvana", "'Twas Teatime at the Circus", "In the Autumn of My Madness", "Look to Your Soul", "Grand Finale"

קישורים חיצוניים
----------------

* מידע על האלבום *Shine on Brightly* באתר MusicBrainz
* מידע על האלבום *Shine on Brightly* באתר AllMusic
* האלבום *Shine on Brightly* באתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 63b88b90-71f4-3ca9-86a4-3de315734e13

 |
**לודמילה פינאיבה** (ברוסית: **Людмила Пинаева**; ‏14 בינואר 1936) הייתה קיאקיסטית סובייטית. היא זכתה באליפות ב-3 אולימפיאדות: (טוקיו 1964, מקסיקו סיטי 1968 ומינכן 1972), בעלת 7 מדליות זהב באליפות העולם (1963, 1966, 1970, 1971, 1973).

ביוגרפיה
--------

לודמילה פינאיבה (חבדוסיוק) נולדה בפרברי לנינגרד למשפחת עובד במסילת רכבת. היא התחילה להתאמן בחתירה בגיל יחסית גבוה אך הצליחה להתברג לצמרת החתירה הסובייטית. בשנת 1958 היא השתתפה בהצלחה באליפות ברית המועצות.

משחקים אולימפיים
----------------

בשנת 1964 פינאיבה נכללה בנבחרת ברית המועצות ונשלחה לטוקיו 1964 בה זכתה במדליית זהב במקצוע החזק שלה - 500 מ'.

בשנת 1968 היא השתתפה באולימפיאדה בפעם השנייה. מספר ימים לפני התחרות היא נפגעה מפגיעת רכב אך הוחלט לתת לה אפשרות להתחרות. פינאיבה אכן זכתה במדליית זהב שנייה. בנוסף לכך, פינאיבה השתתפה בתחרות זוגות וזכתה עם בת זוגה במדליית ארד.

בשנת 1972 פינאיבה השתתפה בתחרות זוגות בלבד וזכתה במדליית זהב שלישית.

בסך הכול היא זכתה ב-4 מדליות אולימפיות.

תחרויות נוספות
--------------

פינאיבה זכתה במספר אליפויות עולם במקצועות שונות (יחיד, זוגות וצוות של ארבע). בנוסף לכך היא זכתה 6 פעמים באליפויות אירופה ו-19 פעמים באליפויות ברית המועצות.

בשנת 1963 פינאיבה סיימה מכון לספורט והוסמכה כמאמנת. לאחר סיום קריירה הספורטיבית פינאיבה כיהנה בתפקידים שונים בממסד ספורטיבי עירוני בלנינגרד.

קישורים חיצוניים
----------------

ויקישיתוף מדיה וקבצים בנושא **לודמילה פינאיבה** בוויקישיתוף

* לודמילה פינאיבה, באתר olympedia.org
**OpenCV** (ראשי תיבות של **Open Source Computer Vision**) היא חבילת תוכנה שנועדה לעזור למתכנתים לפתח יישומים של ראייה ממוחשבת. OpenCV פתוחה לשימוש מחקרי ומסחרי כאחד (תחת רישיון BSD). הספרייה תואמת android,‏ windows,‏ לינוקס mac OS. הספרייה מוכוונת בעיקר עבור יישומי ראייה ממוחשבת בזמן אמת.

היסטוריה
--------

התוכנה פותחה במקור על ידי אינטל, ועם השנים הפכה לתוכנה חופשית הנתמכת על ידי קהילת קוד פתוח גדולה.

פונקציות עיקריות
----------------

* יכולת לבצע מניפולציות מגוונות על תמונות (עיבוד תמונה).
* זיהוי אובייקטים בתמונה (בעיקר פרצופים לפי אלגוריתם Viola Jones משופר)
* מעקב אחרי תנועה
* זיהוי חיוויים אנושיים

סביבות עבודה
------------

הקוד הוא חוצה-פלטפורמות ולכן עובד על לינוקס/חלונות/Mac OS/ וכן על GCC/וסביבות Visual למיניהן כולל .NET

קישורים חיצוניים
----------------

ויקישיתוף מדיה וקבצים בנושא **OpenCV** בוויקישיתוף
* אתר האינטרנט הרשמי של OpenCV
* OpenCV on SourceForge
* OpenCV Documentation Wiki
* פרויקט קוד פתוח לכתיבת Wrapper ל-OpenCV עבור סביבת DotNet

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007417317405171
* LCCN: sh2016000128
* NKC: ph634654

 |
**מקווינול** (באנגלית: **Mequinol**, **MeHQ** או **4-methoxyphenol**), היא תרכובת אורגנית עם הנוסחה CH3OC6H4OH. זהו פנול עם קבוצת מתוקסי במיקום פארה (מיקום פארה בכימיה אורגנית הוא זה שבו יש שתי קבוצות פונקציונליות זהות הקשורות לטבעת של בנזן במיקום 1 ו-4. הקיצור "p" משמש, לדוגמה, p-Hydroquinone הוא 4,1-dihydroxybenzene). הוא מוצק חסר צבע, משמש בדרמטולוגיה ובכימיה אורגנית.

שימוש ברפואת עור
----------------

מקווינול הוא מרכיב פעיל נפוץ בתרופות מיקומיות (Topical medication) המשמשות לדפיגמנטציה של העור. כתרופה אקטואלית מקווינול מעורבב לעיתים קרובות עם טרטינואין (Tretinoin), רטינואיד מקומי. נוסחה נפוצה לתרופה זו היא תמיסה אתנול של 2% מקווינול ו-0.01% טרטינואין בנפח. רופאי עור בדרך כלל רושמים את התרופה לטיפול בכתמי כבד (Liver spot).

נעשה שימוש במינונים נמוכים יותר של מקווינול בשילוב עם לייזר עם Q-switch לדיפיגמנטציה של העור בחולים עם ויטיליגו אידיופטי מפושט.

כימיה אורגנית
-------------

בכימיה אורגנית 4-methoxyphenol משמש כמעכב פולימריזציה (למשל אקרילטים (Acrylate) או מונומרים של סטירן).

ניתן לייצר 4-Methoxyphenol מ- p-benzoquinone ומתנול באמצעות תגובה של רדיקלים חופשיים.

בטיחות
------

המכון הלאומי האמריקאי לבטיחות ובריאות בעבודה (NIOSH) קבע מגבלת חשיפה מומלצת (REL) של 5 מ"ג/ מ"מ (מטר מעוקב) במשך יום עבודה של 8 שעות.

ראו גם
------

* מונובנזון (benzyloxyphenol)
* Hydroquinone
* Guaiacol
* 2-Hydroxy-5-methoxybenzaldehyde

קישורים חיצוניים
----------------

* "Mequinol". *Drug Information Portal*. U.S. National Library of Medicine.

הערות שוליים
------------

1. 1 2  Stiefel Laboratories, Inc. "Full Prescribing Information" (PDF). US Food and Drug Administration. נבדק ב-2 בינואר 2015. `{{cite web}}`:  (עזרה)
2. ↑  Komen L, Zwertbroek L, Burger SJ, van der Veen JP, de Rie MA, Wolkerstorfer A (בדצמבר 2013). "Q-switched laser depigmentation in vitiligo, most effective in active disease". *The British Journal of Dermatology*. **169** (6): 1246–51. doi:10.1111/bjd.12571. PMID 23909405. `{{cite journal}}`:  (עזרה)
3. ↑  Gambarotti C, Melone L, Punta C, Shisodia SU (2013). "Selective Monoetherification of 1,4-Hydroquinone Promoted by NaNO2". *Current Organic Chemistry*. **17** (10): 1108–1113. doi:10.2174/1385272811317100011.
4. ↑  "4-Methoxyphenol". *NIOSH Pocket Guide to Chemical Hazards*. CDC. נבדק ב-2015-11-20.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
מראה טיפוסי של מדבר יהודה - נוף גבעות מעוגלות מתצורת מנוחה
**תצורת מנוחה** היא תצורה הבנויה מקירטון רך בדרך כלל. לעיתים התצורה מחופה ברובדי צור של תצורת משאש. התצורה נפוצה ברוב אזורי הארץ. עוביה הולך ונעשה דק יותר כלפי מרום הקמרים של שדרת ההר לאורך ארץ ישראל, מהשיפולים המזרחיים של הרי יהודה ושומרון ורכסי הנגב וכן בשיפולים המערביים של ההרים בשפלת החוף הגבוהה, מישור הגבעות המהווה את הגבול שבין ההר לשפלה.

סביבת היווצרות
--------------

התצורה נמנית עם חבורת הר הצופים אשר הורבדה בתקופת סנון מתור קרטיקון ומגיע לתקופת פלאוקן בבסיס תור השלישון. תיארוך הופעתה הוא בין 90 מיליוני שנים ועד לפני כ-70 מיליוני שנים. התצורה הורבדה בתקופה שבה עלו פני הים כתוצאה מהתחממות גלובלית. היכן שהשתרע אגן ימי עמוק, נוצרו תצורות מנוחה ומעליה תצורת משאש, כתוצאה מעליית גובה פני הים ושינוי האקלים.

מורפולוגיה
----------

בימין התמונה - גבעות תצורת מנוחה - צפונית לנחל פרת - במרכז התמונה ומשמאלה כפר אדומים אף הוא בנוי על תצורת מנוחה
הביטוי של תצורת מנוחה בשטח הוא ביצירת המדרונות המתונים של הגבעות, במקומות בהן נסחפה תצורת מישש[דרושה הבהרה] מסלע צור, התפתח נוף גבעות מעוגלות - היוצרות קווי רקיע כיפתיים - עגלגלים. מדבר יהודה בנוי בחלקו הגדול מגבעות של סלעי קירטון מתצורת מנוחה. הסלעים הרכים יוצרים נוף מתון שבו מתחתרים ערוצים רחבים. רוב דרכי האורך במדבר יהודה מוקמו בתחומי תצורה זו.

כאשר פסגת ההר בנויה משכבה קשה ושטוחה של צור מאסיבי הביטוי הנופי יהיה של הר שולחן במקום המבנה הכיפתי. הרי שולחן נפוצים באזור הנגב הצפוני ובמדבר יהודה. סלע הצור, העמיד יותר בפני הבליה, מונע את הסחיפה של השכבות הרכות יותר, שיוצרות את מורדותיו התלולים הבנויות מסלע קירטון.

מים וצמחייה
-----------

משק המים של תצורת מנוחה אינו טוב, מאחר שאינה סופגת מים. יחד עם זאת, בשל תכונה זו יכולים להיווצר בה מאגרי מים. בתחומים בהם נמצאת התצורה לבד, נמצאים בה צמחים מדבריים כמו לענת המדבר, נואית קוצנית, שבר לבן ועוד.

על גבי סלעי קירטון מתפתחת קרקע רנדזינה, שהיא תוצאה של התפוררות הקירטון. מופיעה גם צמחייה נוספת: צומח של בתות ספר (כמו סירה קוצנית, שלהבית קצרת שיניים ומרווה מלבינה ואפילו מינים ערבתיים האירנו-טורני כמו שיזף מצוי.

שימושית לאדם
------------

באזורי תצורת מנוחה בהם שכבת הקירטון הייתה מכוסה בנארי היו אזורים שבהם הייתה התיישבות קדומה, שכן ניתן היה לחפור בה בורות לאיסוף מים. הודות לכושר הספיגה הנמוך של התצורה, המים נשמרו בה, ולא חלחלו. לעיתים, כאשר אותרה התצורה ונמצאו בה שרידי ישוב, ניתן היה להעריך כי היה בה יישוב מתקופת ההתנחלות הישראלית.

לסלע הקירטון מתצורה זו היה גם שימוש בבניה בשל קלות החציבה, אך בשל החסרונות, הימצאות שרידי צור בתוכו וקלות התפוררותו, נמנעו מלהשתמש בו.

קישורים חיצוניים
----------------

ויקישיתוף מדיה וקבצים בנושא **תצורת מנוחה** בוויקישיתוף

הערות שוליים
------------

1. ↑  הרי שולחן
פירוש נוסף ערך זה עוסק בהר בארץ ויקטוריה שבאנטארקטיקה. אם התכוונתם למשמעות אחרת, ראו הר ג'ויס.

**הר ג'ויס** (באנגלית: **Mount Joyce**) הוא הר בולט, לו צורת כיפה, בהרי הנסיך אלברט באזור חוף סקוט של ארץ ויקטוריה, שבאנטארקטיקה.

גובהו של ההר 1,830 מטרים מעל פני הים; הר ג'ויס הוא ההר ה-2,078 בגובהו באנטארקטיקה.

ההר ממוקם צפונית - מערבית מהר בואן (אנטארקטיקה), ו-15 קילומטרים צפונית - מערבית להר האוורד.

ההר ממוקם על הרכס המפריד בין קרחון דייוויד (שמדרום להר) וקרחון דייוויס.

היסטוריה
--------

### גילוי ומיפוי ההר

ההר מופה לראשונה על ידי המשלחת האנטארקטית הלאומית הבריטית (משלחת נמרוד), אשר חקרה את אנטארקטיקה בין השנים 1907–1909.

### מקור השם

משלחת נמרוד נתנה להר את שמו.

ההר נקרא על שמו של ארנסט ג'ויס (Ernest Joyce), אשר השתתף במשלחת, והיה אחראי על ציוד האספקה, הכלבים, המזחלות של המשלחת, ועל האוספים הזואולוגיים שנאספו על ידה. קודם לכן היה ג'ויס חבר במשלחת האנטארקטית הבריטית הלאומית (משלחת דיסקברי), אשר חקרה את אנטארקטיקה בין השנים 1901–1904, לאחר מכן היה ג'ויס חבר בקבוצת ים רוס של המשלחת הטראנס-אנטארקטית האימפריאלית (משלחת אנדיורנס), אשר חקרה את אנטארקטיקה בין השנים 1914–1917, בפיקודו של ארנסט שקלטון.

גאולוגיה
--------

הר ג'ויס, יחד עם הנונאטקים הסמוכים לו (ובהם נונאטאקי טריו) מהווים שרידים של רמה מישורית מקבוצת סלעי פראר (Ferrar Group), שמתקופת היורה - המורכבת מסלעי לבה ומסיל של דולריט מסוג פראר, שביניהן שכבות של אבן חול מתקופת הפלאוזואיקון והמזוזואיקון, לסירוגין.

לקריאה נוספת
------------

• Wörner, Gerhard. (1992), **Kirkpatrick lavas, Exposure Hill Formation and Ferrar Sills in the Prince Albert Mountains, Victoria Land (Antarctica)**, Polarforschung. 60. 87-90

קישורים חיצוניים
----------------

* הר ג'ויס באתר הסקר הגאולוגי של ארצות הברית
* הר ג'ויס באתר הגאזט האנטארקטי של ממשלת ניו זילנד
* הר ג'ויס באתר הגאזט האנטארקטי של ממשלת אוסטרליה
* הר ג'ויס באתר הגאזט האנטארקטי המשווה SCAR של ממשלת אוסטרליה
* הר ג'ויס באתר peakery (מרחקים לאתרים סמוכים)
* תחזית מזג אוויר עדכנית ארוכת טווח עבור הר ג'ויס (לפי גבהים)

הערות שוליים
------------

1. ↑  ההודעה הרשמית על מתן שמות אנטארקטיים בצו פרסום השמות הרשמי של ממשלת ניו זילנד
2. ↑  גאזט השמות האנטארקטיים הרשמי של ארצות הברית
3. 1 2 3 4 5 6 7 8 9 10  מידע גאוגרפי והיסטורי באתר הסקר הגאולוגי של ארצות הברית
4. 1 2 3 4 5 6 7 8 9 10 11 12  מידע גאוגרפי והיסטורי באתר הגאזט האנטארטי המשווה SCAR של ממשלת אוסטרליה
5. 1 2  הרי אנטארקטיקה לפי גובהם
6. ↑  ראו במאמר Kirkpatrick lavas, Exposure Hill Formation and Ferrar Sills in the Prince Albert Mountains, Victoria Land (Antarctica), המפורט להלן בפסקת "לקריאה נוספת"

| אתרים בהרי הנסיך אלברט |
| --- |
| הרים | הר בואן • הר בילינג • הר ג'ויס • הר ג'ורג' מארי • הר האוורד • הר מאליס • הר מארי • הר מוריסון • הר מקינטוש • הר סמית' • הר פריסטלי | הר ג'ויס |
| מעברי הרים | אוכף דוגווץ' |
| סלעים ומצוקים | סלעי שפרד • סלעי בובי |
| גבעות | רייקר |
| קרחונים | דייוויד • פראר • פריסטלי |
| מקפא קרחוני | פריסטלי |
| נונאטאקים | נונאטאקי טריו |
פסל של ההאופטמן מקפניק
תמונתו המשטרתית של וילהלם פוגיט
**ההאופטמן מקפניק** (גרמנית: Hauptmann von Köpenick) הוא סיפור שוד מפורסם שקרה בעיר קפניק בגרמניה בשנת 1906. עובד גם למחזה ולשני סרטי קולנוע.

הסיפור
------

וילהלם פויגט, שהיה סנדלר כושל ופושע זוטר, השתחרר מהכלא באוקטובר 1906. חבריו סיפרו לו כי בקופת העיירה קפניק (כיום חלק מברלין) מופקדים 2 מיליון גולדמארק, והוא החליט לשדוד אותם. פויגט התלבש במדים של האופטמן בצבא הפרוסי (מקביל לסרן) אותם רכש בשוק פשפשים, ו"פקד" על עשרה חיילים שפגש ברחוב בברלין לבוא אחריו ברכבת לקפניק. כשהגיעו לבניין העירייה הורה פויגט לחלק מהחיילים להקיף את הבניין ולשאר להיכנס איתו למשרד ראש העיר, גאורג לאנגרהאנס. פויגט הודיע לראש העיר כי הוא נתון במעצר צבאי ועליו להגיש לו את כל הדוחות הכספיים והמזומנים שבקופת העירייה. בלשים ושוטרים של המשטרה המקומית שהגיעו למקום כדי לברר על מה המהומה, הופנו מיד על ידי פויגט לבצע מטלות שונות כגון הגשת קפה לחיילים וסיוע בשמירה ההיקפית. פויגט החרים מקופת העירייה 3,557 גולדמארק והשאיר קבלה על הסכום אצל ראש העיר. הוא הורה לחיילים להישאר בעמדות השמירה והסתלק מן המקום. 

פויגט, שהפך מיד למבוקש מספר 1 בגרמניה, הסגיר עצמו אחר כמה ימים והובא למשפט מתוקשר בו נידון ל-5 שנות מאסר. וילהלם השני, קיסר גרמניה, העניק לו חנינה כעבור שנתיים. לאחר שהשתחרר מהכלא בשנית, פויגט פתח בקריירה קצרה של מופעי קרקס, עבר לגור בלוקסמבורג ונפטר שם ב-1922.

השפעה
-----

כשהתפרסם, הפך סיפור השוד את הגרמנים לבדיחה של אירופה, והביא לאבסורד את חוש המשמעת הגרמני. מאמרי סאטירה ושירים מלגלגים פורסמו בעיתונים, בעיקר בצרפת שעדיין לא סלחה לפרוסיה על ההפסד שהנחילה לצרפת במלחמת צרפת–פרוסיה.

קרל צוקמאייר כתב ב-1931 מחזה בשם "ההאופטמן מקפניק" שזכה להצלחה מרובה בתיאטרון. בגרמניה הנאצית, שבה הציות העיוור לפיהרר היה אחד מאבני היסוד של השלטון, לא ראו בעין יפה את השימוש המלגלג שעשה צוקרמאייר בסיפור השתעבדותם של גרמנים לסמכות שבמדים, ומנעו את הפצת הספר.

בשנות ה-50 של המאה ה-20 הופק סרט עלילתי בנושא, בכיכובו של היינץ רוהמאן. שתי גרסאות נוספות הופקו ב-1997 ו-2004.

קישורים חיצוניים
----------------

ויקישיתוף מדיה וקבצים בנושא **ההאופטמן מקפניק** בוויקישיתוף
* סרטים על הסיפור ב-IMDb (באנגלית)
* ההאופטמן מקפניק, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17796111k (data)
* GND: 11862766X
* ISNI: 0000 0003 5726 3330
* LCCN: nb2012008561
* NLP: a0000003291116
* NTA: 07142430X
* SUDOC: 122273281
* VIAF: 196178159
* WorldCat: lccn-nb2012008561

 |
**ימאנז'ה** (**Iemanjá**) היא אלת הים והגלים בדת הקנדומבלה ובדתות אפרו-ברזילאיות נוספות ומקורה בדתות הפולחן שבמערב אפריקה שם הימאנז'ה היא אלת המים המתוקים.

מקור
----

דמותה של ימאנז'ה צמחה בדת היורובה במערב אפריקה בעיקר בניגריה, ובאנגולה. על פי היורובה, לימאנז'ה אין תפקיד מרכזי כל כך והיא אחראית על מי הנהרות והנחלים ועל המים המתוקים, והיא מתוארת כאישה עירומה בעלת כובע עץ בצורת קערה שנמצאת בהריון תמידי.

בברזיל
------

בברזיל ימאנז'ה היא אלת הים והגלים וגם יצורי המים. האלה מתוארת כאישה יפה, מלאת עצמה ומסתורין, ולכן מלבד זה שהיא אלה חזקה היא גם אישה יפה ומאמיניה מתייחסים אליה כאל אלה, כאם וגם כמאהבת. בתרבות המלחים והדייגים בברזיל טביעה של מלחים נחשבת כמנוחת עולמים יחד עם אלת הים. ימאנז'ה היא אשתו של אושלה והיא אם האלים ובנה הוא אל המלחמה אוגום על פי המיתולוגיה האפרו-ברזילאית. דמותה היא המרכזית ביותר במיתולוגיה והיא בעלת שמות רבים ונקראת על פי אירועים וקבוצות שונות, כלומר שבזמן טקסי פולחן היא מכונה "האם והמלכה של המים", בהקשר של מוות היא מכונה יותר אינאי או הנסיכה איוקה כלומר "המלכה של הארצות מעבר לאופק", הנשים מכנות אותה בשם דונה מאריה והמלחים מכנים אותה ז'אנינה כלומר "ימאנז'ה אם המצולות". 

הימאנז'ה מופיעה בהתגלמותן של דמויות שונות - לעיתים כאישה זקנה וחכמה, לעיתים כאישה בעלת רגל צולעת ולפעמים כאישה יפה רוקמת מזימות המחזיקה את חרבו על בנה.
דמותה הייתה שולית באפריקה, אך התפילות שהביאו השחורים ששרדו את המסע באוניות לברזיל לעבדות שיבחו את אלת הים והיא נהפכה לאם בני הילידים האפרו-ברזילאים.

טקסים וחגים
-----------

חודש פברואר הוא חודש שבו נערכים טקסים דתיים שונים לכבוד ימאנז'ה גם בכנסית בונפים שבסלבדור ואחר כך על החופים ברחבי צפון מזרח ברזיל יוצאים סירות המשליכות מנחות אל הים, במנחות דברים סימבולים המבטאים את הבקשה כשכל חלק מביעה משהו וכולל פרחים, נרות, קמעות, מאכלים, נוצות, ביצים ועוד. הגלים מסמלים את שערה של האלה ואם המתנה חוזרת על החוף זה סימן שימאנז'ה דחתה את המתנה ושעתידה להיות שנה לא טובה.
בריו דה ז'יינרו נערך פולחן אומבנדה דומה לכבוד ימאנז'ה והוא נחגג כחלק מחגיגות הסילבסטר בו נערך פולחן דומה.

ימאנז'ה בתרבות ובפולקלור
------------------------

מלבד הטקסים והאמונה הדתית, דמותם של האלים השונים, בייחוד של ימאנז'ה חדרו עמוק מאוד לתרבות הברזילאית, ז'ורז'י אמאדו הוא הסופר הבולט ביותר, שנהג לחבר בספריו רומנים ואמירות שונות יחד עם טקסי פולחן הקנדומבלה והביא תיאורים שונים של דמותה ימאנז'ה בייחוד ב"דונה פלור ושני בעליה". בספרו "ים המוות", סיפר אמאדו על תרבות המלחים והדייגים בחופים ואמונתם בימאנז'ה.
סירדנה, היא סגנון מוזיקה שמדבר על מלחים ותרבות יורדי הים עם כוחות האלים במיוחד של ימאנז'ה, גם דוריבאל קאיימי כתב שירים שמתעסקים בכך, מלבד כל האלה ישנם מזמורים רבים קיימים בעת ביצוע טקסים המיועדים לימאנז'ה, כמו גם כלי נגינה ייחודים.

ראו גם
------

* קנדומבלה
* אומבנדה
* פולקלור ברזילאי

קישורים חיצוניים
----------------

ויקישיתוף מדיה וקבצים בנושא **ימאנז'ה** בוויקישיתוף
* שירי תפילה לימאנז'ה, סרטון באתר יוטיוב
* ימאנז'ה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 119098148
* VIAF: 54950507
* WorldCat: viaf-54950507

 |
פירוש נוסף ערך זה עוסק בהר באלסקה. אם התכוונתם למשמעות אחרת, ראו הר מילר.

**הר מילר** (באנגלית: **Mount Miller**) הוא פסגה מבודדת בהרי סנט אליאס במדינת אלסקה, שבארצות הברית.

זה בולט בזכות מיקומו - הוא מוקף שדות קרח, והוא מתנשא באופן בולט מעל פני השטח המקיפים אותו: גובהו של ההר 3,261 מטרים מעל פני הים, והוא ההר ה-54 בגובהו באלסקה; ההר מתנשא לגובה של 1,615 מטרים מעל סביבתו.

ההר מתנשא לגובה של 2,743 מטרים מעל עמק דוקטות' הממוקם בסמוך לו (14.5 קילומטרים דרומית להר).

הר מילר הוא הפסגה הגבוהה ביותר של רכס ברקלי המשתרע בכיוון מזרח - מערב. רכס הממוקם בצד הדרומי של שדה הקרח באגלי - אחד משדות הקרח הגדולים בצפון אמריקה. קרחון ברינג זורם משדה הקרח באגלי, ומקיף את הרכס ממערב לו. קרחון יאהצה מקיף את הרכס ממזרח ומדרום- מזרח.

רק מצידו הדרומי של הרכס לא נמצא קרחון - והרי רובינסון מפרידים בין הרכס לבין מפרץ אלסקה.

היסטוריה
--------

### מקור השם

שמו של ההר נתן לו על ידי פ. מופיט (F. H. Moffit), איש הסקר הגאולוגי של ארצות הברית, בשנת 1914
.

ההר נקרא על שמו של מחפש זהב, אשר התלווה לג'יימס ברקלי (James Barkley) אשר חקר את האזור בשנת 1906.

### הטיפוס על ההר

מאחר שהר מילר מבודד ומרוחק (110 קילומטרים מפרידים בין ההר לבין היישוב הקרוב ביותר - הכפר מקארת'י), לא הגיעו מטפסי הרים אל ההר. הטיפוס הראשון לפסגת ההר היה בשנת 1997. המטפסים היו צ'רלי סאסארה (C Sassara), רודי הומברגר (R Homberger), רטו רואש (R Ruesh), פול קלאוס (P Claus), וקרלוס בוהלר (C Buhler).

בפעם השנייה שהצליחו להעפיל לפסגת ההר הייתה בשנת 2003, והיו אלה מייק לינץ' (Mike Lynch) ורוב קינגסלי (Bob Kingsley).

לקריאה נוספת
------------

* תיאור ניסיונות הטיפוס על הר מילר

קישורים חיצוניים
----------------

* הר מילר באתר "אנציקלופדיית ההרים הקנדית"
* תצלום לוויין של פסגת ההר באתר worldsummits
* הר מילר באתר peakbagger
* הר מילר באתר alaska.guide
* מפה טופוגרפית של אזור הר מילר באתר topozone
* הר מילר באתר mindat
* תחזית מזג אוויר עדכנית ארוכת טווח עבור הר מילר (לפי גבהים)

הערות שוליים
------------

1. 1 2 3 4 5 6 7  מידע גאוגרפי והיסטורי
2. ↑  הרי אלסקה לפי גובהם
3. ↑  לפי מקור אחר 1,645 מטרים מעל סביבתו
4. 1 2  מקור שם ההר
**גרייס קרוליין פולטון** (באנגלית: **Grace Caroline Fulton**; נולדה ב-17 ביולי 1996) היא שחקנית ורקדנית קנדית.

ביוגרפיה
--------

פולטון נולדה בוונקובר, קולומביה הבריטית, קנדה ב-17 ביולי 1996, בתם של אליסה ודמיאן פולטון. אחיה הגדול, סורן אלברט פולטון, גם הוא שחקן, הופיע בצעירותו בתפקידי טלוויזיה וקולנוע בין השנים 2000 ל-2014, בעוד שדודתה, השחקנית האמריקאית ג'ואן שאווי גילמה את סוויט סו בסרט "חמים וטעים" משנת 1959.

כילדה וכנערה, פולטון התאמנה כבלרינה. בשנת 2011 בילתה את הקיץ בבית הספר המלכותי לבלט בלונדון. לפני שהתמקדה במשרה מלאה במשחק, היא עסקה בבלט וגם במשחק במשך כמה שנים, כולל השתתפות בתוכנית אינטנסיבית של הקיץ באקדמיה המלכותית לאמנות דרמטית בשנת 2014.

קריירה
------

פולטון גילמה את מלינדה גורדון בצעירותה בסדרת הטלוויזיה "הלוחשת לרוחות", את היילי פארל בסדרת המתח "בונז", ואת השחקנית האמריקאית נטלי ווד הצעירה בסרט הטלוויזיה "*The Mystery of Natalie Wood*" ששודר בבכורה ברשת הטלוויזיה ABC בשנת 2004. בהמשך השנה היא כיכבה בסרט הטלוויזיה "Back When We Were Grownups" ברשת CBS, כשגילמה את בידי הצעירה.

בשנת 2012 התארחה בסדרת הטלוויזיה "נקמה" בדמותה של ויקטוריה הארפר בצעירותה, בעוד את דמותה הבוגרת גילמה מדלין סטו.

בשנת 2016 התארחה העונתה החמישית והאחרונה של סדרת הנעורים "אוקוורד" אשר שודרה ברשת MTV.

בשנת 2017 הופיעה בסרט האימה "אנאבל 2" ובשנת 2019 גילמה את מרי ברומפילד בסרט גיבורי העל "שהאזאם". את שניהם ביים דייוויד פ. סנדברג.

בשנת 2023 שיחקה בסרט גיבורי העל "שהאזאם! 2: זעם האלים".

חיים אישיים
-----------

במאי 2021 התארסה פולטון לבן זוגה בשנים האחרונות, ברנדן קורי.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2007 | *Badland* | סלינה רייס |  |
| 2017 | *Painted Horses* | פייג' |  |
| אנאבל 2 | קרול |  |
| 2019 | שהאזאם! | מרי ברומפילדסב |  |
| 2020 | *Vampire Dad* | סוזי |  |
| *Most Guys Are Losers* | סנדי |  |
| 2022 | תלויה באוויר | בקי מדיסון |  |
| 2023 | שהאזאם! 2: זעם האלים | מרי ברומפילד |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2001 | *That's Life* | לידיה בת ה-4 | פרק: "Banister Head" |
| ג'אג | קלין מאט | פרק: "Redemption" |
| 2004 | *The Mystery of Natalie Wood* | נטלי ווד הצעירה | סרט טלוויזיה של ABC |
| פעם כשהיינו גדולים | בידי הצעירה | סרט טלוויזיה של CBS |
| 2005–2007 | הלוחשת לרוחות | מלינדה גורדון הצעירה | 5 פרקים |
| 2006 | בונז | היילי פאר | פרק: "The Girl with the Curl" |
| 2008 | *Our First Christmas* | לילי | סרט טלוויזיה של הולמרק |
| 2012–2013 | נקמה | ויקטוריה הארפר הצעירה | 3 פרקים |
| 2016 | אוקוורד | בוטס | פרק: "Misadventures in Babysitting" |

קישורים חיצוניים
----------------

* גרייס פולטון, ברשת החברתית אקס (טוויטר)
* גרייס פולטון, ברשת החברתית אינסטגרם
* גרייס פולטון, במסד הנתונים הקולנועיים IMDb (באנגלית)

הערות שוליים
------------

1. ↑  "Grace Fulton". *BFI* (באנגלית). נבדק ב-2021-05-24.

|  |  |
| --- | --- |
| בקרת זהויות עריכת הנתון בוויקינתונים | 
* GND: 137206062
* ISNI: 0000 0000 6521 4676
* LCCN: n2009044285
* VIAF: 91048702
* WorldCat: lccn-n2009044285

 |
**דיבטוריבה** (בלטבית: **Dievturība**) היא תנועת דת נאו-פגנית שמטרתה להחיות את הדת העממית של הלטבים לפני שהתנצרו במאה ה-13. חסידי הדת מכנים את עצמם כ"שומרי האל" החיים בהרמוניה עם האל ועולמו.

התנועה נוסדה בשנת 1925 על ידי **ארנסט בראסטינש**, אך למרות שדוכאה בכוח על ידי הקומוניסטים ברוסיה של שנת 1940, קמה לתחייה וצברה יותר ויותר מאמינים חדשים. כיום ישנם כ-650 פעילים שונים המפיצים את אמונת הדת ברחבי לטביה. אחד הידועים שבהם הוא **ריימונדס פאולס**, המלחין הלטבי הדגול שהכריז על עצמו כמאמין דיבטורי.

היסטוריה
--------

תנועת ה**דיבטוריבה** החלה את דרכה בשנת 1925 כרקונסטרוקציה פוליתאיסטית לדתות הנורדיות העתיקות, שמתבססת על פולקלור לטבי, שירי עם, והמיתולוגיה הלטבית.

בהתאם לזמנים המודרניים, דת ה**דיבטוריבה** שונה מהדת המקורית העתיקה שהייתה קיימת בתחילת ימי הביניים. כדוגמה ניתן לראות כי אין ראיות לכך שעובדי האלילים הפגניים הלטביים הכירו בשילוש הקדוש של האלים "דיבס" "מארה" ו"לאימה", ששייכים ל**דיבטוריבה** המודרנית כיום.

**ארנסט בראסטינש** (1892–1942), שהיה אמן, היסטוריון חובב, חוקר פולקלור וארכאולוג, היה גם הכוח העיקרי בפיתוח המוקדם של תנועת ה**דיבטוריבה**. כחלק מעבודתו הוא תיעד הרבה מקדשים וארמונות לטביים עתיקים, וכתב מונחון שעוסק במיתולוגיה הלטבית.

אמונות
------

ה**דיבטוריבה** היא למעשה דת המבוססת על פנתאיזם. האלים האחרים הם או היבטים של **דיבס** (היקום עצמו, המציאות המוחלטת), או סוגים אחרים של רוחות לא אלוהיות.

בתאולוגיה של דת ה**דיבטוריבה** נמצאות כמה ישויות אלוהיות, שקיבלו הכרה מסוימת כחלק מהאמונה בדת:

### אלוהי האמונה

* **דיבס** – האל הראשי, שחלק מהאלים האחרים הם היבטים שלו.
* **לאימה** – הייתה התגלמות הגורל והמזל הקשורה ללידה לנישואין ולמוות, כמו כן הייתה פטרונית הנשים ההרות.
* **מארה** – היא האלה הגבוהה ביותר בסולם דרגות האלות של המיתולוגיה הלטבית. אלות אחרות במיתולוגיה נחשבו כביטויים עצמיים שלה כגון אלת החלב, אלת הרוחות, ואלות האדמה, המים, הים, העצים והרוח.

### אלות המים

* **יוראס מאטה** – אלת הים
* **אודנס מאטה** – אלת המים
* **אופס מאטה** – אלת הנהרות

מורכבות הנשמה
-------------

הצורה האנושית מורכבת משלושה חלקים:

* **ווליס** – הגוף האסטרלי
* **מאיסה** – הצורה הפיזית
* **דבסלה** – הנשמה

השוני שבין ה**דבסלה** (הנשמה) ל**ווליס** (הגוף האסטרלי) הוא בזה שה**דבסלה** (הנשמה) היא נצחית וה**ווליס** (הגוף האסטרלי) לא, כי ה**דבסלה** (הנשמה) באה מהאל **דיבס** הנצחי ותחזור אליו לאחר מות ה**מאיסה** (הגוף הפיזי). ה**ווליס** (הגוף האסטרלי) יישאר לצד ה**מאיסה** (הגוף הפיזי) שמת, אך עם הזמן יעלם ה**ווליס** (הגוף האסטרלי) בדומה לאמונה הרווחת במיתולוגיה היוונית.

קישורים חיצוניים
----------------

ויקישיתוף מדיה וקבצים בנושא **דייבטוריבה** בוויקישיתוף
האתר הרשמי של כנסיית הדיבטוריבה בלטביה. (בלטבית)

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000054385

 |
**נראישו קאסאנווירג'ו** (בהולנדית: **Neraysho Kasanwirjo**; נולד ב-18 בפברואר 2002 באמסטרדם שבהולנד) הוא כדורגלן הולנדי המשחק בעמדת הבלם בקבוצת פיינורד מליגת העל ההולנדית.

קריירת מועדונים
---------------

קאסאנווירג'ו גדל במחלקת הנוער של אייאקס. בשנת 2019 החל לשחק בקבוצת המילואים של המועדון.

ב-20 במאי 2021 חתם קאסאנווירג'ו על חוזה לשלוש שנים בחרונינגן מליגת העל ההולנדית. ב-15 באוגוסט ערך את הופעת הבכורה שלו במועדון, בניצחון 2-1 על קמבור במסגרת המחזור הראשון בליגה לעונת 2021/2022. ב-10 באפריל 2022 הבקיע את שערו היחיד במועדון, בהפסד 3-1 להירנפיין במסגרת המחזור ה-29 בליגה. בסך הכל שיחק במועדון במשך עונה וחצי, בהן ערך 47 הופעות ליגה והבקיע שער אחד.

ב-20 בינואר 2023 חתם קאסאנווירג'ו על חוזה לארבע שנים וחצי בפיינורד מליגת העל ההולנדית. ב-25 בינואר ערך את הופעת הבכורה שלו במועדון, כשהחליף את לוטשארל חירטרואידה בדקה ה-70 בניצחון 2-0 על נאק ברדה במסגרת המחזור ה-18 בליגה לעונת 2022/2023.

תארים
-----

**פיינורד**

* אליפות הולנד: 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  FC Groningen contracteert Neraysho Kasanwirjo באתר הרשמי של חרונינגן, 20 במאי 2021 (בהולנדית)
2. ↑  Principeakkoord Feyenoord en FC Groningen over Kasanwirjo באתר הרשמי של פיינורד, 20 בינואר 2023 (בהולנדית)
פירוש נוסף ערך זה עוסק בהר בארכיפלג פאלמר שבאנטארקטיקה. אם התכוונתם למשמעות אחרת, ראו הר פארי.

**הר פארי** (באנגלית: **Mount Parry**) הוא הר בהרי סטריבוג, באי בראבנט בארכיפלג פאלמר, לחופי חצי האי האנטארקטי, שבאנטארקטיקה. 

גובהו של ההר 2,520 מטרים מעל פני הים, והוא הנקודה הגבוהה באי בראבנט. 

ההר, המתנשא לגובה 2,520 מטרים מעל סביבתו, הוא ההר השמיני בהתנשאותו באנטארקטיקה.

ההר פארי ממוקם ממזרח לנקודת מינוט. 

מדרונותיו הצפוניים והמערביים תלולים מאוד, וחשופים מקרח. 

ההר מתנשא מעל קרחון דז'ראסי שמצפון - צפון מערב לו, מעל קרחון מקנזי שממזרח לו, מעל קרחון באלאנסטרה שמדרום - דרום מזרח לו, ומעל קרחון פירוגוב שמדרום מערב להר.

היסטוריה
--------

### גילוי ההר

ההר מופה לראשונה על ידי קפטן הנרי פוסטר, מהצי המלכותי, בשנת 1829

### מקור השם

שמה של הפסגה ניתן לה על ידי פוסטר.

ההר נקרא על שם אדמירל סר ויליאם פארי (William Edward Parry), חוקר אנטארקטיקה בריטי.

### הטיפוס על ההר

הראשונים שטיפסו על ההר היו אנשי משלחת היחידות המשותפות של בריטניה (British Joint Services Expedition) בראשות ג'ון פארס (John Furse) ב-30 באוקטובר 1984. 

האי בראבאנט, מבט מכיוון צפון מזרח לעבר האי. מימין ניתן לראות את האי אונוור, וברקע את חצי האי האנטארקטי; את הרי סולוואי, ניתן לראות משמאל, בצד הרחוק של האי.

לקריאה נוספת
------------

• Damien Gildea, **Antarctic Peninsula - Mountaineering in Antarctica: Travel Guide**
• William James Mills, **Exploring Polar Frontiers: A Historical Encyclopedia**, P 99

קישורים חיצוניים
----------------

* הר פארי באתר הסקר הגאולוגי של ארצות הברית
* הר פארי באתר הגאזט האנטארקטי המשווה SCAR של ממשלת אוסטרליה
* מפת אזור הר פארי
* הר פארי באתר peakbagger
* מידע על הר פארי באתר mountain-forecast
* סקי במורדות הר פארי, סרטון באתר יוטיוב

הערות שוליים
------------

1. 1 2 3 4 5  מידע גאוגרפי והיסטורי
2. 1 2 3  מידע גאוגרפי
3. ↑  הרי אנטארקטיקה לפי התנשאותם
4. 1 2 3 4  מידע היסטורי
5. ↑  ראו ב"לקריאה נוספת" בספרו של William James Mills

| איים בארכיפלג פאלמר |
| --- |
| איים | אבוט • אולין • אומגה • אטא • אלפא • אלקה • אונוור • אפסילון • בראבנט • בוב • גאנד • גלארוס • דייוויס • דינק • דלתא • דרים • הארי • וינצקה • טאוור • למדא • לייז' • לקוואנט • פמפה | האי בראבנט |
| קבוצות איים | איי אומיקרון • איי טטראד • איי כריסטיאניה • איי מלכיור • איי סיגמא • איי פאי • איי פסי |
| איונים | סלע גריינדר |
**חכלילית סלעים** (שם מדעי: *Phoenicurus ochruros*) היא מין של ציפור שיר ממשפחת החטפיתיים החיה באירופה, צפון אפריקה ואסיה.

משך חייהן של החכליליות, הארוך ביותר שנצפה הוא שמונה שנים וחמישה חודשים. את חכלילית הסלעים ניתן למצוא באזורים בהם מבנים או בתי גידול סלעיים והרריים. שמה העברי של החכלילית ניתן לה באשר מראה המיוחד ומקום מגוריה. חכלילי- אדום (מראה מיוחד). סלעים – מאפיין את מקומות מגוריה, ולכן היא נקראת חכלילית הסלעים.

תיאור
-----

אורך גופה של חכלילית הסלעים נע בין 13.5 – 15.7 ס"מ, אורך כנפיה הוא 24 ס"מ, ומשקלה נע בין 14 – 18 גרם והיא ניזונה מחרקים כגון נמלים, חיפושיות וזחלים. את מזונה היא אוספת, לרוב, מהקרקע לאחר שצפתה בהם מנקודה בולטת לעין.

לזכר ולנקבת ציפור זו יש מראה שונה, כאשר הזכר נחשב נאה מהנקבה כדי שיוכל להרשים אותה לשם זיווג. השוני מתבטא בכך שלזכרים חלקי גוף עליוניים אפורים, וצבעי הגחון (החלק התחתון של הבטן) משתנים מאפור ועד לאדום בתת-המינים השונים. באחדים מתת-המינים מופיע גם כתם לבן בכנף, החזה והגרון שחורים. לעומת הזכר, הנקבה אפורה בגופה. הנקבה היא בעלת תפקיד הקן. היא בונה קן פשוט לגוזלים ובו מטילה 4 – 6 ביצים. הזכר גם הוא שותף לתהליך ודואג לצאצאיו, אף על פי שבכל זאת מזדווג עם נקבות אחרות, באותו הזמן. מלבד זאת, בעוד שהזכר יטפל בגוזלים עד התבגרותם, הנקבה תתחיל לגדל מחזור קינון שני ואף שלישי.

תת-מינים
--------

לחכלילית הסלעים חמישה תת-מינים, מתוכם ארבעה שנראים בישראל (ארבעת הראשונים ברשימה):

* *P.0. gibraltariensis* - החזה והבטן של תת-מין זה אפורים כהים. כתם לבן באחוריים וכתם בולט בכנפו. תת-מין זה הוא הנפוץ והשכיח ביותר בארץ.
* *P.O ochrurus* - בשונה מתת המין הקודם, אחוריו בצבע חלודי שמתמזג עם הבטן האפורה. נדיר בדרום הארץ.
* *P.O phoenicuroides* - בעל בטן אדומה המזכיר את תת-המין P.O semirufus.
* *P.O semirufus* - בעל בטן אדומה המזכיר את תת-המין P.O phoenicuroides אך נבדל בגובה אליו מגיע הצבע האדום, בצבע של הגב, הראש והמצח.
* *P. o. rufiventris*

התנהגות
-------

לחכלילית יש תנועה מיוחדת המאפשרת לזהות אותה מיד. תנועה זו היא מעין קידה, המתחרשת על ידי כיפוף הרגליים ודומה לקפיץ. תנועה נוספת המייחדת את החכלילית היא להרטיט את זנבן הבולט.

תפוצה
-----

חכלילית הסלעים נמצאת בתפוצה עולמית. היא נמצאת באירופה (מלבד מחלקה הצפוני), במזרח התיכון: בסוריה, ירדן, עיראק וישראל ועד למרכז אסיה.

קישורים חיצוניים
----------------

ויקישיתוף מדיה וקבצים בנושא **חכלילית סלעים** בוויקישיתוף
* חכלילית סלעים, באתר ITIS (באנגלית)
* חכלילית סלעים, באתר NCBI (באנגלית)
* חכלילית סלעים, באתר Animal Diversity Web (באנגלית)
* חכלילית סלעים, בבסיס הנתונים ARKive (באנגלית)
* חכלילית סלעים, באתר האנציקלופדיה של החיים (באנגלית)
* חכלילית סלעים, באתר Internet Bird Collection (באנגלית)
* חכלילית סלעים, באתר GBIF (באנגלית)
* אתר הצפרות הישראלי - חכלילית הסלעים
* המרכז לטיפוח ציפורי הבר והגינה
* The internet bird collection

הערות שוליים
------------

1. ↑  חכלילית סלעים באתר הרשימה האדומה של IUCN
2. 1 2  מגדיר הציפורים של ישראל - חכלילית סלעים, באתר פורטל צפרות
3. ↑  Black Redstart (Phoenicurus ochruros), www.hbw.com (באנגלית)
4. ↑  חכלילית סלעים, באתר www.yardbirds.org.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283262105171
* GND: 4159276-1
* LCCN: sh85014608

 |
**סאבה אנדרייביץ' סזונוב** (ברוסית: **Саба Андреевич Сазонов**, בגאורגית: **საბა ანდრეის ძე საზონოვი**; נולד ב-1 בפברואר 2002 בסנקט פטרבורג שברוסיה) הוא כדורגלן גאורגי-רוסי המשחק בעמדת הבלם בקבוצת טורינו ובנבחרת גאורגיה.

קריירת מועדונים
---------------

סזונוב גדל במחלקת הנוער של זניט סנקט פטרבורג. בשנת 2019 החל לשחק בזניט-2 סנקט פטרבורג, קבוצת המילואים של המועדון. ב-16 במאי 2021 ערך הופעתו היחידה בקבוצה הראשונה של המועדון, בניצחון 1–5 על טמבוב במסגרת המחזור ה-30 בליגת העל הרוסית לעונת 2020/2021.

ב-9 ביולי 2021 חתם סזונוב על חוזה לשלוש שנים בדינמו מוסקבה מליגת העל הרוסית. ב-16 באוקטובר ערך את הופעת הבכורה שלו במועדון, בתיקו 2-2 נגד ספרטק מוסקבה במסגרת המחזור ה-11 בליגה לעונת 2021/2022.

ב-31 באוגוסט 2023 חתם בטורינו מהסרייה א'.

קריירה בינלאומית
----------------

ב-17 בנובמבר 2022 ערך סזונוב את הופעת הבכורה שלו בנבחרת גאורגיה, בהפסד 0–3 לנבחרת מרוקו במשחק ידידות.

תארים
-----

זניט סנקט פטרבורג
* אליפות רוסיה (1): 2020/2021

קישורים חיצוניים
----------------

ויקישיתוף מדיה וקבצים בנושא **סאבה סזונוב** בוויקישיתוף
* סאבה סזונוב, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Саба Сазонов перешёл в "Динамо" באתר הרשמי של דינמו מוסקבה, 9 ביולי 2021 (ברוסית)
**סלאוקוס החמישי פילומטור** (ביוונית: Σέλευκος Ε΄ ὁ Φιλομήτωρ; מלך בשנת 125/126 לפסה"נ) היה שליט הממלכה הסלאוקית ההלניסטית, בנם הבכור של דמטריוס השני ניקטור וקלאופטרה תאה. הכינוי "פילומטור" פירושו "אוהב אם" ובעולם ההלניסטי בדרך כלל ציין שהאם פעלה כעוצרת-שותפה עבור הנסיך.

ממש לפני שאנטיוכוס השביעי סידטס מת במלחמה נגד הפרתים בסוף שנת 129 לפסה"נ, שחרר המלך הפרתי פראטס השני את דמטריוס השני, שנכנס לסוריה בסביבות ספטמבר 129 לפסה"נ. זה אילץ את אחיו למחצה של סלאוקוס החמישי, אנטיוכוס התשיעי, לברוח לקיזיקוס. קלאופטרה תאה נישאה בשנית לדמטריוס ואיחדה אותו עם שני בניו, סלאוקוס החמישי ואנטיוכוס השמיני.

אנטיוכוס השביעי לקח בן, שנקרא גם הוא סלאוקוס, ואת אחותו של סלאוקוס החמישי, לאודיקה, למסע המלחמה שלו נגד פרתיה, וכאשר אנטיוכוס נהרג, סלאוקוס זה ולאודיקה נתפסו. פראטס התחתן עם לאודיקה והראה לסלאוקוס זה (לא סלאוקוס החמישי) חסד גדול. בזמן שדמטריוס השני נלחם במלחמת אזרחים נגד הטוען לכתר אלכסנדר השני זבינס, שלח פראטס את סלאוקוס זה בחזרה לסוריה עם גופת אביו, אנטיוכוס השביעי, כדי לתבוע את כס המלוכה הסלאוקי כמלך-בובה של הפרתים. אולם סלאוקוס זה נכשל וחזר לפרתיה, שם מת מאוחר יותר.

במקום זאת, לאחר שאביו נרצח מחוץ לצור בשנת 125 לפסה"נ, טען סלאוקוס החמישי לכתר המלכות כבנו הבכור של דמטריוס השני; עם זאת, הוא נהרג עד מהרה על ידי אמו שלו. לפי אפיאנוס, קלאופטרה תאה סייעה למותו של דמטריוס, ולפיכך היא פחדה שסלאוקוס החמישי עלול לנקום את רצח אביו. זה עודד את קלאופטרה תאה לסלק את סלאוקוס לטובת אחיו הצעיר, אנטיוכוס השמיני.

הערות שוליים
------------

1. ↑  אפיאנוס, המלחמות הסוריות (סיריאקה), 68.
2. ↑  יוסף בן מתתיהו, **קדמוניות היהודים**, ספר 13, סעיפים 253, 268, 271; יוסטינוס, ספר 38, 10, 11; פתיח לספר 39; אוסביוס, **כרוניקון**, 257; טיטוס ליוויוס, **תולדות רומא**, קיצור ספר 60, 11.
3. ↑  יוסטינוס, ספר 38, 10.
4. ↑  אוסביוס, **כרוניקון**, 257; יוסטינוס, ספר 38, 10, 11.
5. ↑  יוסף בן מתתיהו, **קדמוניות היהודים**, ספר 13, סעיפים 268–271; יוסטינוס, ספר 39, 1, 7–9; פתיח לספר 39; אוסביוס, **כרוניקון**, 257; טיטוס ליוויוס, **תולדות רומא**, קיצור ספר 60, 11.
6. ↑  אפיאנוס, המלחמות הסוריות (סיריאקה), 68–69.

| בית סלאוקוס |
| --- |
| 

|  |
| --- |
| סלאוקוס הראשון • אנטיוכוס הראשון • אנטיוכוס השני • סלאוקוס השני • סלאוקוס השלישי • אנטיוכוס השלישי (הגדול) • סלאוקוס הרביעי • אנטיוכוס הרביעי (אפִּיפָנֶס) • אנטיוכוס החמישי • דמטריוס הראשון • אלכסנדר הראשון • דמטריוס השני • אנטיוכוס השישי • דיודוטוס טריפון • אנטיוכוס השביעי • דמטריוס השני • אלכסנדר השני • קלאופטרה תאה • סלאוקוס החמישי • אנטיוכוס השמיני • אנטיוכוס התשיעי • סלאוקוס השישי • אנטיוכוס העשירי • דמטריוס השלישי • אנטיוכוס האחד עשר • פיליפוס הראשון • אנטיוכוס השנים עשר • סלאוקוס השביעי • אנטיוכוס השלושה עשר • פיליפוס השני פילורומאיוס |

 |
|  |
| --- |
| **ערך ללא מקורות** |
| בערך זה אין מקורות ביבליוגרפיים כלל, לא ברור על מה מסתמך הכתוב וייתכן שמדובר במחקר מקורי. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

הרב **חיים דוד קובלסקי** (נולד בשנת ה'תשכ"ג) הוא חסיד נדבורנה ומייסד וראש ארגון מאורות הדף היומי.

קורות חיים
----------

נולד בבני ברק, בן לרב שמואל צבי קובלסקי. למד בצעירותו בישיבת בעלזא ולאחר מכן בישיבת טשיבין. נישא לבתו של המחנך הרב משה טורק, ואב ל-14 ילדים. לאחר פטירת אביו, הרב שמואל צבי קובלסקי, ירש את מקומו כרב בית הכנסת של חסידי סוכטשוב בבני ברק.

בשנת ה'תשנ"ט (1999) הקים את ארגון מאורות הדף היומי, שמקיים פעילות נרחבת להפצת לימוד הדף היומי. הרב קובלסקי עצמו מוסר שיעורים רבים מדי יום על הדף היומי. שיעוריו מתאפיינים בשילוב דיונים בנושאים אקטואליים הנוגעים במישרין או בעקיפין לנושאי הדף. עם הקמת הארגון הוא החל להקים שיעורים נוספים, בתחילה באזור המרכז ובהמשך בכל חלקי הארץ. בד בבד הוקם בית מדרש למגידי שיעורים בדף היומי, בו מוכשרים אברכים למסירת שיעורים בצורה אקטואלית ומרתקת. עד עתה (2007) הוכשרו כמאה ועשרים מגידי שיעורים בארבעה בתי מדרש, בבני ברק, בירושלים, בעמנואל, וברכסים. ביוזמתו הוקמו שיעורים במשרדי ממשלה, בחברות ציבוריות, בבסיסי צבא, בבתי חולים ובמרפאות, בתחנות משטרה, במשרדי עורכי דין ורואי חשבון, ובעשרות מושבים וקיבוצים.

מבית מדרשו יוצא לאור מדי שבוע גיליון בשם "מאורות הדף היומי", העוסק בנושאים אקטואליים היוצאים מדפי הגמרא שנלמדים מדי שבוע. הגיליון מופץ ברחבי ישראל והעולם בכ-40,000 עותקים בשפות עברית ואנגלית, כשבנוסף אלפי לומדים מקבלים אותו כמנויים בדואר אלקטרוני ובדואר רגיל.

באדר ה'תשס"ה הפיק ארגון מאורות הדף היומי טקס סיום הש"ס ללומדי השיעורים השונים של הארגון, ובו השתתפו למעלה מחמשת אלפים לומדים.

במקביל לשיעורים המיועדים לאוכלוסייה הבוגרת, מתקיימים שיעורים לבני נוער וילדים, בתוך מסגרות הלימוד בבתי הספר ובמוסדות חינוך על-יסודיים.

בתחילת שנת ה'תשס"ז יזם הרב קובלסקי הוצאת סדרת ספרים בשם "מאורות השבת" ובהם הלכות לכל סעודה בשבת, יחד עם פירושים וסיפורים לילדים. מטרת הספר היא ליצור חוויה משותפת לכל המשפחה בשולחן השבת כדי לחזק את התא המשפחתי, והוא מותאם מבחינה מתודית לכל גיל. הספר נמכר בלמעלה מ-100,000 עותקים.

בדצמבר 2014 פורסם כי הרב קובלסקי עומד מאחורי קמפיין "שישי ישראלי".

קישורים חיצוניים
----------------

* חיים דוד קובלסקי, דף שער בספרייה הלאומית

הערות שוליים
------------

1. ↑  אתר למנויים בלבד טלי חרותי-סובר, מאחורי יוזמת שישי ישראלי: הרב חיים דוד קובלסקי, באתר TheMarker‏, 23.12.2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311253105171

 |
שגיאות פרמטריות בתבנית:מנהיג   
פרמטרים [ שם בשפת המקורจุติประเทศไทยพระบาทสมเด็จพระเจ้าอยู่ประดู่ คำหงษาเอลิซาเบทที่4ดีตชาติเคยเกิดเป็น ] לא מופיעים בהגדרת התבנית 

**נָארִיסוּאָן הגדול** (בתאית: **สมเด็จพระนเรศวรมหาราช**) לעיתים נודע גם בתור **סַנְפֵהַט השני** היה מלך תאילנד בתקופת ממלכת איוטהאיה והאדם אשר שחרר אותה מידי שלטון מיאנמר, ידוע עד היום כגיבור לאומי בתאילנד.

נאריסואן קיבל בתקופת שלטונו את המתיישבים, הסוחרים והתיירים מן הרפובליקה ההולנדית.

ביוגרפיה
--------

באיונאונג היה מלך על האימפריה הראשונה של טונגבו אשר הקדימה את מדינת מיאנמר של ימינו. בתקופת שלטונו הוא יצא לכבוש שטחים נרחבים מדרום-מזרח אסיה, סיפח את חצי האי המלאי והפך את תאילנד ולאוס למדינות חסות. במהלך הכיבוש איוטהאיה (בירת תאילנד) נבזזה ואלפים מאזרחיה שועבדו בעוד המדינה עצמה הפכה לשדה הקרב בין מיאנמר לקמבודיה.

נאריסואן נולד בתור **פארה נארט** וכיורש עצר לכס תאילנד משנה למיאנמר בין השנים 1555–1556, בצעירותו שימש כשבוי פוליטי אצל הבורמזים אך מאוחר יותר הוחזר לארצו וניתנה עליו מלכות המשנה בפיטסאנולוק.

לאחר שלחם פעמים רבות לצד הבורמזים במערכותיהם לייצב את מדינת שן, בשנת 1584 קרא על סיום היחסים בין תאילנד למיאנמר והכריז על עצמאות ארצו.

במהלך שימוש בעליונות אסטרטגית, נאריסואן עצר שלוש מתקפות בורמזיות לכבוש את הבירה התאית ובו בזמן יצא במתקפת נגד על קמבודיה התוקפת. בשנת 1590 עם מות אביו ירש נאריסואן את הכס והשתמש במומנטום הירושה לפלוש אל הבירה הקמבודית לונגבק ולהפוך אותה לבת חסות של תאילנד. זמן קצר אחר כך יצא נאריסואן לכבוש את צ'יאנג מאי והשטחים שסבבו לה ולבסוף נפגש אישית בקרב פילי מלחמה עם יורש העצר הבורמזי. הקרב אירע ב-1593 והוכיח את העליונות התאית במאבק הממושך.

מלחמת אזרחים פרצה על ירושת הכתר במיאנמר ונאריסואן השתמש במצב לכבוש את חופיה של מיאנמר בחצי האי המלאי ובכך להשיג חוף אל מפרץ בנגל והאוקיינוס ההודי.

נאריסואן הוסיף לטפח את הצבא בתקופת שלטונו ולבסוף נפטר מחולי בצ'יאנג מאי בשנת 1605 בדרכו לכבוש את מדינת שן מידי מיאנמר.

קישורים חיצוניים
----------------

ויקישיתוף מדיה וקבצים בנושא **נאריסואן הגדול, מלך תאילנד** בוויקישיתוף
* נאריסואן הגדול באתר ראש ממשלת תאילנד (באנגלית)
* נאריסואן הגדול, מלך תאילנד, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 128404329
* ISNI: 0000 0000 6324 2534
* LCCN: n88268852
* SUDOC: 131841548
* VIAF: 65058226
* WorldCat: lccn-n88268852

 |